૫ ઓક્ટોબર ૧૯૨૪ના દિને રાણાવવમાં જન્મેલા શ્રી ધીરેન્દ્રભાઈએ આફ્રિકા તથા ભારતમાં ક્રમશઃ અભ્યાસ કર્યો અને વિશ્વના પ્રવાસો ખેડીને વ્યાપાર-ઉદ્યોગ ઉપરાંત સંસ્કૃતિ અને સમાજના આધુનિક પ્રવાહોનું ઊંડું નિરીક્ષણ કરી પોતાના વ્યાપારી જ્ઞાનને અનુભવનો ઓપ આપ્યો હતો. ઇ. સ. ૧૯૪૩માં પોરબંદર યંગ મેન્સ એસોસિયેશન તથા ૧૯૪૫માં પથદીપ, કલાસંસ્કાર તેમજ ભાતૃભાવ સંસ્થાઓમાં પ્રેરક સહયોગી રહીને પોરબંદરમાં સાંસ્કૃતિક પ્રવૃત્તિઓને સુવ્યવસ્થિત અને સામંજસ્યપૂર્ણ સ્વરૂપ આપવામાં સવિશેષ ભાગ ભજવ્યો હતો.